1988-ի երկրաշարժից հետո, տարածաշրջանի վերականգնմանը, բնակիչների կուլտուր-քաղաքական աշխարհայացքի ընդլայնմանը, տնտեսության և դեմոկրատիայի զարգացմանը նպաստելու ցանկությամբ Արթուր Ղանդիլյանը, Արմեն Անտոնյանը, Արթուր Եզեկյանը կյանքի կոչեցին Արթուր Ղանդիլյանի գաղափարը՝ հեռուստատեսություն ստեղծելու մասին։ 1991 թ. հունվարի 3 - ստեղծվեց ու գրանցվեց ՑԱՅԳ ՀԿ-ն, որը Գյումրու հեռուստաաշտարակի տարածքում վարձակալեց մեկ աշխատասենյակ, մեկ սիրողական տեսախցիկ, ձեռք բերեց երկու տեսամագնիտոֆոն ու սկսեց եթերի նախապատրաստական աշխատանքները։1992 թ.-ին «Ցայգ»ը ձեռք է բերում անկախ լրատվականի կարգավիճակ և ստանում 8 ժամ եթերի տևողություն։ Այսպիսով Հայաստանի երկրորդ քաղաքում Արթուր Ղանդիլյանը հիմնադրում է տարածաշրջանում առաջին ոչ պետական անկախ լրատվական հեռուստաընկերությունը։ Այժմ էլ հեռուստաընկերությունը առաջատար դիրքերում է և պահպանում է մարզային անկախ հեռուստաընկերության լավագույն ավանդույթները։ Արթուր Ղանդիլյանն այժմ հանդիսանում է «Շիրակ» հանրային հեռուստառադիոընկերության գործադիր տնօրենը՝ իր նպաստը բերելով և ջանքեր չխնայելով այս անգամ պետական հեռուստաընկերության բարելավման և զարգացման գործում։